Per Ørum Jørgensen (KF), 2006-04-04:
Men jeg mener, at der er en vis fornuft i – og det er jo egentlig også det, jeg hører fru Pia Gjellerup sige – at det må være opgavens karakter, der afgør, hvem der indgår i et samarbejde med den pågældende kommune.
Dermed ikke sagt, at vi ikke skal være opmærksomme på, at kommunerne og regionerne har et stort ansvar også for at understøtte iværksætteri osv.
Det synes jeg kommunerne skal have en stor cadeau for, og vi skal arbejde videre på at få skabt en større gennemsigtighed omkring udbud og annoncering af opgaverne.
Men jeg mener, at det må være opgavens karakter, der afgør, hvilke virksomheder der har kompetencen til at gå ind og løse de her ting.
Det her er grundlæggende et spørgsmål om at få sat mere fut på, kan man sige, det offentlig-private samarbejde, og det er, fordi vi mener, det er godt, at man får den gensidige inspiration, at man lærer af hinanden, og at mange af de opgaver på sigt, uden at man giver køb på den viden, der ligger i den offentlige sektor, kan bevæge sig ud og blive en del af markedet.
Så enkelt er det.
Jeg er egentlig ikke helt med på den præmis, at det er afgørende, at det er mindre virksomheder, der i samarbejde med kommunen løser det.
Hvis den opgave, vi taler om, er af sådan en karakter, at det kræver en større virksomhed f.eks., jamen så er det jo klart, at vi heller ikke skal indrette det, så vi får nogle mindre virksomheder, der ikke kan magte det.
Der skal selvfølgelig være den sammenhæng.
Derfor kan man vel ikke bare opstille den præmis, at det her skal være rettet ud mod de mindre virksomheder, men vi må se på opgaven efter, hvem det er, der er bedst til at løse den, og om de private virksomheder selvfølgelig har den kompetence og den styrke og størrelse, der gør, at de kan løse den konkrete opgave.
Der ligger masser af opgaver også til mindre virksomheder i det, men jeg mener ikke, det skal være en præmis, at vi retter det her hundrede procent mod de mindre virksomheder.
I Det Konservative Folkeparti ønsker vi en moderne og effektiv offentlig sektor.
På vores initiativ blev det første skridt taget med kommunalreformen; en reform, som har skabt forudsætninger og perspektiv for den offentlige sektor som en sektor, der imødekommer borgernes og virksomhedernes behov og krav.
Dette lovforslag falder fint i tråd med det konservative ønske om en moderne og effektiv offentlig sektor.
Det er jo ikke kommunernes eller regionernes opgave at drive virksomhed i konkurrence med det private erhvervsliv.
Det må stå helt klart.
Mange opgaver, som i dag løses af offentlige aktører, kan lige så vel løses af private aktører.
Dette er ikke set ud fra en ideologisk betragtning, men ud fra et klart konservativt ønske om at sikre borgerne og virksomhederne de bedst mulige løsninger og den bedst mulige service.
Den offentlige sektor rummer værdifuld viden, en viden, som vi har et stort ansvar for at drage den størst mulige nytte af.
På den baggrund er det i mange tilfælde hensigtsmæssigt at skabe nye partnerskaber mellem det offentlige og det private.
Dette lovforslag er en løftestang til at styrke disse partnerskaber med, så viden, kompetencer og erfaring bliver bragt sammen, og man derved sikrer gensidig inspiration og vidensdeling; forhold, der i sidste ende styrker innovationen og sikrer borgerne og virksomhederne bedre løsninger og bedre service.
Grundlæggende føler Det Konservative Folkeparti, at lovforslaget rummer den rette balance og fleksibilitet, således er der da også de rette dispensationsmuligheder i de tilfælde, hvor en optimal løsning i en konkret situation ligger uden for dette lovforslags rammer.
Så vil jeg godt lige hæfte mig ved fru Pia Gjellerups spørgsmål om, hvorfor vi nu siger 25 pct.
Der er naturligvis altid en afvejning af tingene.
For os er det vigtigt, at den private deltagelse bliver reel i selskabet, og også at kravet til den private deltagelse ikke bliver så højt, at det umuliggør selskabsdannelsen.
Dermed handler det jo om at finde en balance, og vi er helt enige i intentionerne i det her lovforslag om at lægge balancen netop omkring 25 pct.
Jeg er ikke i tvivl om, at dette lovforslag vil være en klar styrkelse af innovationen i den offentlige sektor, og på den baggrund kan De Konservative fuldt ud bakke lovforslaget op.